Държавен вестник, бр. 5, 2026 г., стр. 48

СТР.  48	
Д Ъ Р Ж А В Е Н  В Е С Т Н И К 	
БРОЙ  5
електробезопасност. 
Резултатът от техния труд е напълно функционираща, надеждна и безопасна електрическа 
система на релсовото превозно средство. Това включва правилно свързани електрически вериги, 
отстранени дефекти, издадена документация за извършените дейности и осигурено нормално 
функциониране на система за тягово електрозадвижване, система за управление, спомагателни 
системи и системи, осигуряващи комфорт на обслужващия персонал и пътниците. Всеки 
завършен ремонт или монтаж трябва да отговаря на техническите стандарти и изискванията на 
производителите и транспортните оператори. 
Лицата трябва да притежават техническо мислене, способност за работа в екип, внимание 
към детайла, дисциплина, сръчност и отговорност. Задължително е познаването и прилагането на 
нормативната уредба, свързана с безопасността на труда. В зависимост от спецификата на 
длъжността може да се изисква правоспособност за работа по електроинсталации и умения за 
работа със специализиран софтуер и оборудване. 
 
2.2. 
Трета степен на професионална квалификация по професията 
Придобилите професионална квалификация по професия „Електрообзавеждане на релсов 
транспорт“ с трета степен извършват комплексни дейности, свързани с изработка, монтаж, 
демонтаж, диагностика, ремонт и изпитване на електротехническо и електронно оборудване, 
използвано в релсовите транспортни средства. Те поемат отговорности, свързани с анализа на 
техническото състояние на системите, като извършват преценки относно работоспособността и 
безопасността на електрическите съоръжения, взимат самостоятелни технически решения и 
предприемат конкретни действия за възстановяване или оптимизиране на електрическите 
инсталации и уредби. Работата им включва широк обхват от задачи, съчетаващи както 
оперативно, така и ръководно участие в процесите на техническо обслужване. 
В процеса на изпълнение на дейностите лицата използват разнообразни методи за 
диагностика и ремонт, които включват измерване на електрически параметри, оценка на 
натоварване, устойчивост, токова защита и анализ на работата на автоматизирани системи за 
управление. Те прилагат системен подход при откриване на неизправности, използват логически 
и алгоритмични методи за проследяване на грешки в електрическите вериги и оценяват 
качеството на извършените ремонти и тестове. Диагностичната им работа обхваща използването 
на електронни уреди, софтуер за проверка и калибриране, както и ръководства и документация от 
производителите. 
Придобилrте трета степен на професионална квалификация по професията боравят с 
разнообразно техническо оборудване, включително ръчни и електрически инструменти, 
измервателни и контролно-измервателни уреди, анализатори, програмируеми логически 
контролери, кабелни тестери, лаптопи с инсталирани диагностични програми, както и средства за 
контрол на околната среда и безопасността. Работата може да бъде както ръчна, така и машинно 
подпомагана, в зависимост от конкретната задача и спецификата на електрообзавеждането. 
Резултатът от изпълняваните дейности е електротехническо оборудване в пълна техническа 
изправност, съответстващо на нормативните стандарти, проектната документация и изискванията 
за безопасност. След всяка намеса се оформя и поддържа техническа документация – протоколи 
от измервания и тестове, диаграми, отчети за състоянието и препоръки за поддръжка. Крайната 
цел на дейността е гарантиране на надеждна и безопасна експлоатация на електросистемите на 
релсовите превозни средства. 
Работното място може да бъде както на закрито – в специализирани сервизни халета, депа и 
производствени помещения, така и на открито при аварийни ситуации или контрол по време на 
експлоатация.  
Работното време може да бъде стандартно дневно, на смени или дежурства, в зависимост от 
организацията на дейността и конкретните изисквания на работодателя.